CELEX: 52019PC0269
Language: sl
Date: 2019-06-11
Title: Predlog SKLEP SVETA o stališču, ki se v imenu Evropske unije zavzame v Skupnem odboru EGP glede spremembe Priloge II (Tehnični predpisi, standardi, preskušanje in certificiranje) k Sporazumu EGP

EVROPSKA KOMISIJA
            Bruselj, 11.6.2019
            COM(2019) 269 final
            2019/0130(NLE)
            Predlog
            SKLEP SVETA
            o stališču, ki se v imenu Evropske unije zavzamev Skupnem odboru EGP glede spremembe Priloge II (Tehnični predpisi, standardi, preskušanje in certificiranje) k Sporazumu EGP
            (Besedilo velja za EGP)
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  Namen osnutka sklepa Skupnega odbora EGP (priloženega k predlogu sklepa Sveta) je spremeniti Prilogo II (Tehnični predpisi, standardi, preskušanje in certificiranje) k Sporazumu EGP, da se vključi Direktiva 2014/40/EU Evropskega parlamenta in Sveta z dne 3. aprila 2014 o približevanju zakonov in drugih predpisov držav članic o proizvodnji, predstavitvi in prodaji tobačnih in povezanih izdelkov in razveljavitvi Direktive 2001/37/ES.
               
            
            
               •Skladnost z veljavnimi predpisi s področja zadevne politike
            
            
               
                  Priloženi osnutek sklepa Skupnega odbora EGP razširja obstoječo politiko EU na države Efte, ki so del EGP (Norveška, Islandija in Lihtenštajn). 
               
               
                  •
                        Skladnost z drugimi politikami Unije
               
               
                  Razširitev pravnega reda EU na države Efte, ki so del EGP, z vključitvijo v Sporazum EGP poteka v skladu s cilji in načeli navedenega sporazuma, katerega cilj je vzpostaviti dinamičen in homogen Evropski gospodarski prostor, ki bo temeljil na skupnih pravilih in enakih pogojih konkurence.
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               Zakonodaja, ki bi jo bilo treba vključiti v Sporazum EGP, temelji na členu 114 Pogodbe o delovanju Evropske unije v povezavi s členom 218(9) Pogodbe.
            
            
               Člen 1(3) Uredbe Sveta (ES) št. 2894/94
                  1
                o pravilih za izvajanje Sporazuma EGP določa, da Svet na predlog Komisije določi stališče, ki se v imenu Unije zavzame glede takih sklepov. 
            
            
               •Subsidiarnost (za neizključno pristojnost) 
            
            
               Predlog je v skladu z načelom subsidiarnosti iz naslednjega razloga: 
            
            
               Cilja tega predloga, tj. zagotoviti homogenost notranjega trga, države članice ne morejo zadovoljivo doseči, zato se zaradi učinkov lažje doseže na ravni Unije. 
            
            
               
                  Vključevanje pravnega reda EU v Sporazum EGP poteka v skladu z Uredbo Sveta (ES) št. 2894/94 z dne 28. novembra 1994 o pravilih za izvajanje Sporazuma o Evropskem gospodarskem prostoru, ki potrjuje izbrani pristop.
               
               
            
            
               •Sorazmernost
            
            
               
                  V skladu z načelom sorazmernosti ta predlog ne presega tistega, kar je potrebno za dosego njegovega cilja.
               
            
         
         
            
               •Izbira instrumenta
            
            
               
                  V skladu s členom 98 Sporazuma EGP je izbrani instrument sklep Skupnega odbora EGP. Skupni odbor EGP zagotovi učinkovito izvajanje in delovanje Sporazuma EGP. V ta namen sprejema odločitve v primerih, določenih v Sporazumu EGP.
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Naknadne ocene/preverjanja ustreznosti obstoječe zakonodaje
            
            
               
                  Ni relevantno.
               
            
            
               4.PRORAČUNSKE POSLEDICE
            
            
               
                  Proračunskih posledic zaradi vključitve Direktive 2014/40/EU v Sporazum EGP ni pričakovati.
               
            
            
               5.DRUGI ELEMENTI
            
            
               Glavne prilagoditve, ki jih je zahtevala Efta 
            
            
               Prilagoditev (a): Treba je zagotoviti, da ima Komisija dostop do podatkov in informacij, kot je določeno v členu 5(7). Po potrebi bodo v sklepe Skupnega odbora vključene natančnejše prilagoditve v zvezi z izvedbeno zakonodajo Direktive 2014/40/EU.
            
            
               Prilagoditev (b): Zaradi ustavnih omejitev v državah Efte, ki so del EGP, ni mogoče, da bi pristojbine neposredno zaračunala Komisija. Predlagana rešitev je v skladu z dvostebrnim ustrojem Sporazuma EGP.
            
            
               Prilagoditev (c): Za Norveško velja izjema od prepovedi tobaka za oralno uporabo od leta 1994. Glede na to, da je tobak za oralno uporabo uveljavljen proizvod na norveškem trgu, ki ga uporablja 14 % prebivalstva (norveški statistični urad, 2017), je ta izjema še vedno upravičena. Za obravnavo posebnih nacionalnih okoliščin na Norveškem, ki jih podpirajo statistični podatki v zvezi z zdravstvenimi tveganji, povezanimi z uporabo tobaka za oralno uporabo in njegovimi vzorci uporabe (pojasnjeno v nadaljevanju), želi Norveška dodati alternativno zdravstveno opozorilo za tobak za oralno uporabo.
            
            
               Uporaba tobaka za oralno uporabo se je na Norveškem v zadnjih 10–15 letih močno povečala, zlasti med mladimi. Pred malo več kot desetimi leti ga je uporabljalo le malo moških in komaj kaj žensk. Danes ga na Norveškem uporablja 33 % fantov in 18 % deklet, starih med 16 in 24 let, pri čemer ni znakov, da se bo ta trend ustavil. Na Švedskem, kjer je prav tako dovoljena prodaja tobaka za oralno uporabo, ni opaziti enakega povečanja uporabe pri dekletih, kar pomeni, da gre za posebno nacionalno okoliščino Norveške.
            
            
               Poleg tega na Norveškem po ocenah 20 % žensk še naprej uporablja tobak za oralno uporabo med nosečnostjo. Obstajajo prepričljivi dokazi, da lahko uživanje tobaka za oralno uporabo med nosečnostjo zmanjša porodno težo ter poveča tveganje prezgodnjega rojstva otroka in rojstva mrtvega otroka. Obstajajo tudi znaki, da lahko uporaba prispeva k preeklampsiji in povečanju tveganja za respiratorno odpoved pri novorojenčkih ter deformacijo ustnic/ustnega neba. S hitro rastočo uporabo med mladimi ženskami se bo v prihodnjih letih verjetno povečalo tveganje uporabe snusa med nosečnicami. Posledice bi lahko bile povečanje neželenih izidov nosečnosti in razvojnih motenj pri fetusu in dojenčku.
            
            
               Norveška bi glede na posebne nacionalne okoliščine morala imeti možnost, da dovoli alternativno zdravstveno opozorilo za tobak za oralno uporabo, dan na trg na Norveškem.
            
            
               Prilagoditev (d): Na Norveškem je prodaja tobaka za oralno uporabo dovoljena, ker gre za tradicionalni tobačni izdelek. Ta izjema bi morala ostati v veljavi.
            
            
               
            
            
               2019/0130 (NLE)
            
            
               Predlog
            
            
               SKLEP SVETA
            
         
         
            
               o stališču, ki se v imenu Evropske unije zavzame
                  v Skupnem odboru EGP glede spremembe Priloge II (Tehnični predpisi, standardi, preskušanje in certificiranje) k Sporazumu EGP
               
            
               (Besedilo velja za EGP)
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 114 v povezavi s členom 218(9) Pogodbe,
            
            
               ob upoštevanju Uredbe Sveta (ES) št. 2894/94 z dne 28. novembra 1994 o pravilih za izvajanje Sporazuma o Evropskem gospodarskem prostoru
                  2
                in zlasti člena 1(3) Uredbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Sporazum o Evropskem gospodarskem prostoru
                  3
                (v nadaljnjem besedilu: Sporazum EGP) je začel veljati 1. januarja 1994.
            
            
               (2)V skladu s členom 98 Sporazuma EGP se lahko Skupni odbor EGP med drugim odloči spremeniti Prilogo II (Tehnični predpisi, standardi, preskušanje in certificiranje) k Sporazumu EGP.
            
            
               (3)Direktivo 2014/40/EU Evropskega parlamenta in Sveta
                  4
                je treba vključiti v Sporazum EGP.
            
            
               (4)Zato bi bilo treba ustrezno spremeniti Prilogo II (Tehnični predpisi, standardi, preskušanje in certificiranje) k Sporazumu EGP. 
            
            
               (5)Stališče Unije v Skupnem odboru EGP bi moralo zato temeljiti na priloženem osnutku sklepa –
            
            
               SPREJEL NASLEDNJI SKLEP: 
            
            
               Člen 1
            
            
               Stališče, ki se v imenu Unije zavzame v Skupnem odboru EGP glede predlagane spremembe Priloge II (Tehnični predpisi, standardi, preskušanje in certificiranje) k Sporazumu EGP, temelji na osnutku sklepa Skupnega odbora EGP, priloženega temu sklepu.
            
            
               Člen 2
            
            
               Ta sklep začne veljati na dan sprejetja.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        UL L 305, 30.11.1994, str. 6.
               
               
                  
                     (2)
                  
                        UL L 305, 30.11.1994, str. 6.
               
               
                  
                     (3)
                  
                        UL L 1, 3.1.1994, str. 3. 
               
               
                  
                     (4)
                  
                        Direktiva 2014/40/EU Evropskega parlamenta in Sveta z dne 3. aprila 2014 o približevanju zakonov in drugih predpisov držav članic o proizvodnji, predstavitvi in prodaji tobačnih in povezanih izdelkov in razveljavitvi Direktive 2001/37/ES, kakor je bila popravljena z UL L 150, 17.6.2015, str. 24.
               
            
      
    ---documentbreak--- 
      
         
               EVROPSKA KOMISIJA
            Bruselj, 11.6.2019
            COM(2019) 269 final
            PRILOGA
            k
            Predlogu sklepa Sveta
            o stališču, ki se v imenu Evropske unije zavzame v Skupnem odboru EGP glede spremembe Priloge II (Tehnični predpisi, standardi, preskušanje in certificiranje) k Sporazumu EGP
            
               
         
         
            
               PRILOGA 
            
            
               SKLEP SKUPNEGA ODBORA EGP
            
            
               št. […]
            
            
               z dne […]
            
            
               o spremembi Priloge II (Tehnični predpisi, standardi, preskušanje in certificiranje) k Sporazumu EGP
            
            
               SKUPNI ODBOR EGP JE –
            
            
               ob upoštevanju Sporazuma o Evropskem gospodarskem prostoru (v nadaljnjem besedilu: Sporazum EGP) in zlasti člena 98 Sporazuma EGP,
            
            
               ob upoštevanju naslednjega:
            
            
               (1)Direktivo 2014/40/EU Evropskega parlamenta in Sveta z dne 3. aprila 2014 o približevanju zakonov in drugih predpisov držav članic o proizvodnji, predstavitvi in prodaji tobačnih in povezanih izdelkov in razveljavitvi Direktive 2001/37/ES
                  1
               , kakor je bila popravljena z UL L 150, 17.6.2015, str. 24, je treba vključiti v Sporazum EGP.
            
            
               (2)Delegirano direktivo Komisije 2014/109/EU z dne 10. oktobra 2014 o spremembi Priloge II k Direktivi 2014/40/EU Evropskega parlamenta in Sveta z vzpostavitvijo knjižnice slikovnih opozoril, ki se uporabljajo za tobačne izdelke
                  2
               , je treba vključiti v Sporazum EGP.
            
            
               (3)Direktiva 2014/40/EU razveljavlja Direktivo 2001/37/EC Evropskega parlamenta in Sveta
                  3
               , ki je vključena v Sporazum EGP in ki jo je zato treba v okviru Sporazuma EGP razveljaviti.
            
            
               (4)Norveška bi morala ohraniti svojo prilagoditev Direktive 2001/37/ES v zvezi z izdelkom, opredeljenim v členu 2(8) Direktive 2014/40/EU kot „tobak za oralno uporabo“.
            
            
               (5)Glede na prilagoditev v zvezi z izdelkom, opredeljenim v členu 2(8) Direktive 2014/40/EU, in na podlagi posebnih nacionalnih okoliščin, podprtih s statističnimi podatki v zvezi z zdravstvenimi tveganji, povezanimi z uporabo tobaka za oralno uporabo in njegovimi vzorci uporabe, bi morala Norveška imeti možnost, da dovoli alternativno dodatno zdravstveno opozorilo za tobak za oralno uporabo, kot je navedeno v členu 1(c) tega sklepa.
            
            
               (6)Prilogo II k Sporazumu EGP bi bilo zato treba ustrezno spremeniti –
            
            
               SPREJEL NASLEDNJI SKLEP:
            
            
               Člen 1
            
            
               Besedilo točke 3 (Direktiva 2001/37/ES Evropskega parlamenta in Sveta) poglavja XXV Priloge II k Sporazumu EGP se nadomesti z naslednjim:
            
            
               „32014 L 0040: Direktiva 2014/40/EU Evropskega parlamenta in Sveta z dne 3. aprila 2014 o približevanju zakonov in drugih predpisov držav članic o proizvodnji, predstavitvi in prodaji tobačnih in povezanih izdelkov in razveljavitvi Direktive 2001/37/ES (UL L 127, 29.4.2014, str. 1), kakor je bila popravljena z UL L 150, 17.6.2015, str. 24, kakor je bila spremenjena z:
            
            
               – 32014 L0109: Delegirano direktivo Komisije 2014/109/EU z dne 10. oktobra 2014 (UL L 360, 17.12.2014, str. 22).
            
         
         
            
               Uporabijo se prehodne ureditve za Bolgarijo iz prilog k Aktu o pristopu z dne 25. aprila 2005 (Priloga VI, poglavje 7).
            
            
               Za namene tega sporazuma se določbe direktive uporabljajo z naslednjimi prilagoditvami:
            
            
               (a)v členu 5(7) se doda naslednji pododstavek:
            
            
               „Države Efte oziroma Nadzorni organ Efte zagotovijo, da ima Komisija dostop do vseh podatkov in informacij, ki jih je treba zagotoviti.“
            
            
               (b)v členu 7(13) se doda naslednji pododstavek:
            
            
               „V primerih, ki se nanašajo na proizvajalce in uvoznike v državah Efte, Nadzorni organ Efte pobira vse pristojbine, ki jih zaračuna Komisija.“
            
            
               (c)v zvezi z Norveško se v členu 12(1) doda naslednji pododstavek:
            
            
               „Ob upoštevanju posebnih nacionalnih okoliščin, ki jih podpirajo statistični podatki v zvezi z zdravstvenimi tveganji, povezanimi z uporabo in vzorci uporabe tobaka za oralno uporabo, je lahko tobak za oralno uporabo, dan na trg na Norveškem, opremljen z naslednjim alternativnim zdravstvenim opozorilom:
            
            
               ,Ta tobačni izdelek povečuje tveganje poškodbe fetusa in rojstva mrtvega otroka.’“
            
            
               (d)Prepoved iz člena 17 se ne uporablja za dajanje izdelkov iz člena 2(8) v promet na Norveškem. To odstopanje se ne uporablja za prepoved prodaje izdelkov, opredeljenih v členu 2(8), v oblikah, ki so podobne prehrambenim izdelkom. Norveška prepove izvoz izdelka, opredeljenega v členu 2(8), v vse pogodbenice tega sporazuma, z izjemo Švedske.
            
            
               (e)V členu 30 se besedilo ‚20. maja 2017‘ v zvezi z državami Efte glasi ‚preteka enega leta od dneva začetka veljavnosti Sklepa Skupnega odbora EGP o vključitvi Direktive 2014/40/EU Evropskega parlamenta in Sveta v Sporazum EGP‘.
            
            
               V členu 30(a) in (c) se besedilo ‚20. majem 2016‘ v zvezi z državami Efte glasi ‚dnem začetka veljavnosti sklepa Skupnega odbora EGP o vključitvi Direktive 2014/40/EU Evropskega parlamenta in Sveta v Sporazum EGP‘.
            
            
               V členu 30(b) se besedilo ‚20. novembrom 2016‘ v zvezi z državami Efte glasi ‚pretekom šest mesecev od dneva začetka veljavnosti Sklepa Skupnega odbora EGP o vključitvi Direktive 2014/40/EU Evropskega parlamenta in Sveta v Sporazum EGP‘.
            
            
               Člen 2
            
            
               Besedili Direktive 2014/40/EU, kakor je bila popravljena z UL L 150, 17.6.2015, str. 24, ter Delegirane direktive 2014/109/EU v islandskem in norveškem jeziku, ki se objavita v Dopolnilu EGP k Uradnemu listu Evropske unije, sta verodostojni.
            
            
               Člen 3
            
            
               Ta sklep začne veljati dne […] pod pogojem, da so bila predložena vsa uradna obvestila v skladu s členom 103(1) Sporazuma EGP*.
            
            
               
                  4Člen 4
            
            
               Ta sklep se objavi v sklopu EGP Uradnega lista Evropske unije in Dopolnilu EGP k Uradnemu listu Evropske unije.
            
            
               V Bruslju, […].
            
         
         
            
                  Za Skupni odbor EGP
            
            
                  Predsednik
            
            
                  […]
            
            
            
            
                  Sekretarja
            
            
                  Skupnega odbora EGP
            
            
                  […]
            
         
         
            
                  
                     (1)
                  
                        UL L 127, 29.4.2014, str. 1.
               
               
                  
                     (2)
                  
                        UL L 360, 17.12.2014, str. 22.
               
               
                  
                     (3)
                  
                        UL L 194, 18.7.2001, str. 26.
               
               
                  
                     (4)
                  *
                        Navedene so ustavne zahteve.